نړیوال کمېشن دې د طاهر داوړ د وژنې پلټنه وکړي، امجد طاهر داوړ
د خېبرپښتونخوا د وژل شوي پوليس افسر اېس پي طاهر داوړ زوي امجد طاهر داوړ غوښتنه کړې چې د طاهر داوړ د وژنې د پېښې پلټنه دې نړیوال کمېشن وکړي.
کراچۍ — امجد داوړ په يو ويډيو بيان کې ويلي، "حکومت ورسره ژمنه کړې وه چې په درې ورځو کې به پارلیماني کميټي جوړيږي او که جوړه نه شوه يا پلټنې د ډاډ وړ نه وې نو بيا دوي کولی شي چې د نړيوال کمېشن غوښتنه وکړي". ځوان امجد داوړ وايي، "د درېو ورځو په ځای مونږ درې مياشتې انتظار وکړو او په دې موده کې مو د صوبې نه واخله تر مرکزه پورې خلکو سره ولیدل ټولو ژمنې وکړې خو تراوسه کوم کوټلی ګام نه دی پورته کړی شوی ځکه زه بيا د نړیوال کمېشن غوښتنه کوم چې د اېس پي طاهر داوړ د وژنې پلټنې وکړي". هغه زیاته کړې د خپلې دې غوښتنې منلو دپاره به ټول ائيني او قانونه حقونه کاروي او ډېر زر به په دغه اړوند نور مالومات د خبري غونډې د لارې شريک کړي. د خېبرپښتونخوا پوليس افسر اېس پي طاهر داوړ د اکتوبر په ۲۶ م له اسلام اباده ناڅرګندو کسانو تښتولی ؤ. د طاهر داوړ مړی بيا د نومبر په ۱۳م د افغان چارواکو په وینا له ډیورنډ د کرښې نه پورې غاړې د افغانستان د ننګرهار ولایت د مومندرې ولسوالۍ په سیمه کې شوی ؤ. د پاکستان د کورنيو چارو وزيرمملکت وزیر شهریار افریدي د دسمبر په وړومبيو کې په اسلام اباد کې د طاهر داوړ له ورور او د خېبرپښتونخوا د هاغه وخت د پولیسو له مشر سره ګډې خبري غونډې ته په وینا کې ويلي ؤ د يادې پېښې د پلټنو دپاره پارلیماني کميټي جوړه کړی شوې ده. د طاهر داوړ د وژنې د پېښې د پلټنې دپاره د اسلام اباد پولیسو یوه ګډه پلټونکې ډله (جی ايي ټي) هم جوړه شوې، چې پکې د استخباراتي ادارو غړي هم شامل ؤ. د طاهر داوړ د وژنې په اړوند د پاکستان حکومت کوم رسمي بيان نه دی جاري کړی چې هغه د اسلام اباده چا تښتولی او د وژنې علت يې څه ؤ؟. د وژل شوي پوليس افسر زوي هغه وخت هم د نړیوال پلټونکې کمېشن جوړولو غوښتنه کړې وه. هغه ويلي ؤ، دا پېښه د دوو هېوادونو پاکستان او افغانستان پورې اړه لري خو د پاکستان حکومت ویلي ؤ چې دوي به دا پلټنه پخپله کوي.